Omstrede ‘skoonbreuk’-beginsel vir staatsamptenare gaan verander
Die omstrede en skadelike ‘skoonbreuk’-beginsel met egskeidings wat van toepassing is op die pensioenfonds vir staatsamptenare (GEPF), gaan heroorweeg word, sê adv. Anton Alberts die VF Plus se parlementêre woordvoerder oor finansies.
Dit blyk uit ŉ antwoord van die minister van finansies, Nhlanhla Nene, op geskrewe vrae van adv. Alberts in die verband.
Adv. Alberts sê dié beginsel kom daarop neer dat ŉ betrokke deel van pensioenvoordele wat ŉ geskeide eggenoot toekom, kort ná die egskeiding betaal moet word en nie eers wanneer die persoon wat lid van die fonds is, se lidmaatskap beëindig word wanneer hy die fonds verlaat nie.
Die lid van die fonds moet dié betrokke bedrag dan weer begin terugbetaal aan die fonds soortgelyk aan die terugbetaling van ŉ lening, en dit kan ŉ groot nadelige impak op die groei en kapitale bedrag van die fonds hê, veral met vervroegde aftrede.
“Die minister erken dat die beginsel ‘negatiewe effekte’ het en dat dit daarom verander gaan word, maar vermy steeds reguit antwoorde oor die impak daarvan op die persoon op wie 'n lening eensydig afgedwing word. Hulle is duidelik bang vir regsaksie in die verband.
“Daar bestaan geen regsgrondslag om ŉ lening op die oorblywende lid van die fonds af te dwing nie. Hierdie is niks anders nie as ŉ lening aangesien daar selfs rente gehef word op die bedrag wat terugbetaal moet word.
“Die minister noem ook dat dit eintlik die hof is wat die reël opdwing en daarvoor vir die skadelike effek verantwoordelik is, maar dit is nie waar nie aangesien die reël geskep is deur die GEPF in samewerking met die minister by wyse van wetswysiging en nuwe fondsreëls. Die hof maak dit bloot 'n bevel.
“Hulle vermy ook die vraag oor of hulle persone terugwerkend gaan vergoed vir verliese gely weens die eensydige lening. Die VF Plus sal die proses deurgaans monitor en sal verdere vrae sal stel om geregtigheid vir benadeeldes te verseker.
“Persone wat hierdeur benadeel is, sal waarskynlik eise teen die fonds kan instel indien daar nie terugwerkende vergoeding betaal gaan word nie,” sê adv. Alberts.
Die volledige vrae en antwoorde oor die onderwerp volg hier onder.